司马光
石昌言学士宰中牟日为诗见寄久未之答今冬罢
昔年三月浪，鳞翼化云雷。
竹箭流俱上，芙蓉幕对开。
瀵泉扬沸渭，泰华耸崔嵬。
捧檄容归省，飞觞复屡陪。
芬芳袭芝室，嘉庆侍兰阶。
吴壁评残笔，隋碑读渍苔。
清阴依玉树，和气乐春台。
薄官俄成别，私门忽是灾。
一朝捐采服，五载泣粗縗。
季路还从仕，任安独见哀。
近畿须健令，剧邑试长才。
过目全牛解，迎锋巨枿摧。
雉留乘荫伏，蝗避境苗回。
时得鸣琴暇，仍飞丽句来。
正知荣箧笥，无足报璿瑰。
紞鼓俄攀邓，安车已召枚。
赋成平乐馆，燕奉柏梁杯。
自顾诚驽缓，于今尚草莱。
履穿羞路雪，盖敝怯京埃。
傥借余光便，炎风动死灰。